รัฐบาลไทย-ข่าวทำเนียบรัฐบาล-ผลการประชุมคณะกรรมการนโยบายพลังงานแห่งชาติ ครั้งที่ 2/2561
วันจันทร์ที่ 23 เมษายน 2561
ผลการประชุมคณะกรรมการนโยบายพลังงานแห่งชาติ ครั้งที่ 2/2561
ที่ประชุม กพช. รับทราบ การปรับปรุงแผนพัฒนากําลังผลิตไฟฟ้า (PDP 2015) เพื่อให้สอดคล้องกับความต้องการใช้ไฟฟ้าที่เปลี่ยนแปลงไป โดยสะท้อนแนวนโยบายของรัฐบาลและการเจริญเติบโตทางเศรษฐกิจที่คาดว่าจะเกิดขึ้นในอนาคต
วันนี้ (23 เม.ย.61) เวลา 13.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายพลังงานแห่งชาติ (กพช.) ครั้งที่ 2/2561 ร่วมกับหน่วยงานที่เกี่ยวข้อง โดยมี พลอากาศเอก ประจิน จั่นตอง รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และนายศิริ จิระพงษ์พันธ์ รัฐมนตรีว่าการกระทรวงพลังงาน เข้าร่วมด้วย
โอกาสนี้ นายกรัฐมนตรี ได้กล่าวว่า การประชุมครั้งนี้เป็นการประชุมที่มีความสําคัญ ซึ่งตลอดระยะเวลา 4 ปีที่ผ่านมาทุกฝ่ายที่เกี่ยวข้องได้ดําเนินงานร่วมกันมาอย่างต่อเนื่อง อย่างไรก็ตามปัจจุบันต้องมีการปรับเปลี่ยนแผนการดําเนินงานต่าง ๆ ให้สอดคล้องและทันกับสถานการณ์ที่เกิดขึ้น รวมถึงสร้างการรับรู้และความเข้าใจให้กับประชาชนมากที่สุด ครอบคลุมทุกมิติเพื่อให้เกิดความเป็นธรรมกับทุกฝ่ายทั้งในส่วนของผู้ประกอบการและประชาชนหรือผู้บริโภค ตลอดจนการดําเนินการให้สอดคล้องกับการพัฒนาเศรษฐกิจของประเทศในอนาคต การเตรียมความพร้อมด้านพลังงานให้เพียงพอและสอดคล้องกับอุตสาหกรรมใหม่และอุตสาหกรรมเก่าที่มีอยู่เดิม และพลังงานของชุมชนต่าง ๆ ซึ่งมีอยู่หลายประเภทในปัจจุบันด้วย
ภายหลังเสร็จสิ้นการประชุม นายศิริ จิระพงษ์พันธ์ รัฐมนตรีว่าการกระทรวงพลังงาน พร้อมด้วย นายธรรมยศ ศรีช่วย ปลัดกระทรวงพลังงาน นายวีระศักดิ์ พึ่งรัศมี อธิบดีกรมเชื้อเพลิงธรรมชาติ และ นายทวารัฐ สูตะบุตร ผู้อํานวยการสํานักงานนโยบายและแผนพลังงาน ได้แถลงผลการประชุมสรุปสาระสําคัญ ดังนี้
ที่ประชุม กพช. รับทราบ การปรับปรุงแผนพัฒนากําลังผลิตไฟฟ้า (PDP 2015) เป็นแผนพัฒนากําลังผลิตไฟฟ้า (PDP 2018) เพื่อให้สอดคล้องกับความต้องการใช้ไฟฟ้าที่เปลี่ยนแปลงไป โดยสะท้อนแนวนโยบายของรัฐบาลและการเจริญเติบโตทางเศรษฐกิจที่คาดว่าจะเกิดขึ้นในอนาคต การพิจารณาการพัฒนากําลังผลิตไฟฟ้าให้เหมาะสมกับความต้องการและศักยภาพการผลิตในแต่ละภูมิภาค ซึ่งสอดคล้องกับแนวทางของแผนปฏิรูปด้านพลังงานด้วย โดยจะให้ความสําคัญในประเด็นสําคัญ คือ
1) ด้านความมั่นคงทางพลังงาน (Security) ทั้งระบบผลิตไฟฟ้า ระบบส่งไฟฟ้า และระบบจําหน่ายไฟฟ้า รายพื้นที่ คํานึงถึงอัตราการเจริญเติบโตทางเศรษฐกิจ อัตราเพิ่มของประชากร และอัตราการขยายตัวของเขตเมืองในระดับประเทศและระดับภูมิภาค การกระจายสัดส่วนเชื้อเพลิง (Fuel Diversification) มีโรงไฟฟ้าเพื่อความมั่นคงในระดับที่เหมาะสม เพื่อรองรับกรณีเกิดเหตุวิกฤตด้านพลังงาน พัฒนาระบบโครงข่ายไฟฟ้าสมาร์ทกริด (Smart grid) เพื่อรองรับการพัฒนาระบบไฟฟ้าขนาดเล็กแบบกระจายศูนย์ (Decentralized Generation: DG) และรองรับการส่งเสริมการใช้พลังงานอย่างมีประสิทธิภาพ
2) ด้านเศรษฐกิจ (Economy) คํานึงถึงต้นทุนการผลิตไฟฟ้าที่เหมาะสม ส่งเสริมการผลิตไฟฟ้าที่มีต้นทุนต่ํา เพื่อลดภาระผู้ใช้ไฟฟ้า มีการปรับปรุงการบริหารจัดการต้นทุนการผลิตไฟฟ้าของประเทศ
อย่างมีประสิทธิภาพ และเป็นไปตาม Merit Order
3) ด้านสิ่งแวดล้อม (Ecology) ลดผลกระทบด้านสิ่งแวดล้อม โดยมีเป้าหมายในการลดการปลดปล่อยก๊าซคาร์บอนไดออกไซด์ต่อหน่วยการผลิตไฟฟ้าของโรงไฟฟ้าในปลายแผนไม่เกิน 0.319 kgCO2/kWh ส่งเสริมระบบไฟฟ้าแบบไมโครกริด (Micro Grid) ในพื้นที่ห่างไกล พื้นที่นิคมอุตสาหกรรมหรือเขตเศรษฐกิจพิเศษ ส่งเสริมประสิทธิภาพในระบบไฟฟ้า (Efficiency) ทั้งด้านการผลิตไฟฟ้าและด้านการใช้ไฟฟ้า รวมถึงส่งเสริมให้เกิดการตอบสนองด้านการใช้ไฟฟ้า (Demand Response) จะสามารถชะลอการสร้างโรงไฟฟ้าและการลดเงินตรานําเข้าพลังงานจากต่างประเทศ
ทั้งนี้กําลังการผลิตไฟฟ้าในปัจจุบันมีปริมาณเพียงพอรองรับความต้องการใช้ไฟฟ้าจนถึงปี 2566 โดยจะมีการวางแผนเพื่อให้เกิดความมั่นคงและมีประสิทธิภาพในแต่ละภาคไปพร้อมกัน
พร้อมกันนี้ ที่ประชุมรับทราบการดําเนินงานของกรมเชื้อเพลิงธรรมชาติ กระทรวงพลังงาน ในการเปิดประมูลแหล่งก๊าซธรรมชาติ ที่กําลังจะสิ้นอายุสัมปทาน ในปี 2565-2566 (แหล่งเอราวัณและแหล่งบงกช) โดยออกประกาศเชิญชวนผู้ประกอบการที่สนใจเข้าร่วมประมูล ในวันที่ 24 เมษายน 2561 ณ กรมเชื้อเพลิงธรรมชาติ ตามทีโออาร์การเปิดประมูลระบบสัญญาแบ่งปันผลผลิต (Production Sharing Contract : PSC) โดยได้กําหนดหลักเกณฑ์และเงื่อนไขหลักในการประมูลไว้ ดังนี้
1) ผู้รับสัญญาแบ่งปันผลผลิตต้องผลิตก๊าซธรรมชาติปริมาณการผลิตขั้นต่ํา 800 ล้านลูกบาศก์ฟุตต่อวัน ต่อเนื่องเป็นระยะเวลา10 ปี ในแปลงสํารวจหมายเลข G1/61 และต้องผลิตก๊าซธรรมชาติในปริมาณการผลิตขั้นต่ํา 700 ล้านลูกบาศก์ฟุตต่อวัน ต่อเนื่องเป็นระยะเวลา 10 ปี ในแปลงสํารวจหมายเลข G2/61
2) ผู้เข้าร่วมประมูลจะต้องเสนอราคาก๊าซธรรมชาติที่ไม่สูงไปกว่าราคาเฉลี่ยของราคาก๊าซธรรมชาติ ในปัจจุบัน ตามสูตรราคาที่กําหนดในเงื่อนไขการประมูล
3) ให้ผู้เข้าร่วมประมูลเสนอสัดส่วนการแบ่งกําไรให้แก่รัฐ ซึ่งจะต้องไม่ต่ํากว่า 50% และเสนอผลประโยชน์พิเศษต่าง ๆ เช่น โบนัสการลงนาม โบนัสการผลิต และผลประโยชน์พิเศษอื่นๆ
4) ผู้เข้าร่วมประมูลจะต้องเสนอสัดส่วนการจ้างพนักงานไทยไม่ต่ํากว่า 80% ในสิ้นปีที่ 1 และไม่ต่ํากว่า 90% ในสิ้นปีที่ 5 ของการดําเนินงาน
ทั้งนี้ แหล่งก๊าซธรรมชาติเอราวัณและบงกช เป็นแหล่งก๊าซธรรมชาติหลักของประเทศ โดยปัจจุบัน ทั้ง 2 แหล่ง มีกําลังการผลิตรวมอยู่ที่ 2,110 ล้านลูกบาศก์ฟุตต่อวัน คิดเป็น 75% ของก๊าซธรรมชาติที่ผลิตได้ในอ่าวไทย สําหรับกลุ่มแหล่งเอราวัณมีปริมาณการผลิต 1,240 ล้านลูกบาศก์ฟุตต่อวัน ซึ่งอยู่ภายใต้การดําเนินงานของบริษัท เชฟรอนประเทศไทยสํารวจและผลิต จํากัด ตามสัญญาสัมปทาน เลขที่ 1/2515/5 และเลขที่ 2/2515/6 ซึ่งจะสิ้นอายุสัมปทาน วันที่ 23 เมษายน 2565 ขณะที่กลุ่มแหล่งบงกชมีปริมาณการผลิต 870 ล้านลูกบาศก์ฟุตต่อวัน ซึ่งอยู่ภายใต้การดําเนินงานของ บริษัท ปตท. สํารวจและผลิตปิโตรเลียม จํากัด (มหาชน) ตามสัญญาสัมปทาน เลขที่ 5/2515/9 โดยจะสิ้นอายุสัมปทาน วันที่ 23 เมษายน 2565 และสัญญาสัมปทาน เลขที่ 3/2515/7 และจะสิ้นอายุสัมปทาน วันที่ 7 มีนาคม 2566
-----------------
กลุ่มประชาสัมพันธ์และเผยแพร่ สํานักโฆษก